Moenie God vooruitloop nie! - The Word for Today
Moenie God vooruitloop nie!
Psalm 37:33 DB
Wanneer God jou 'n visie of 'n belofte vir jou lewe gee, is dit soos 'n saadjie; dit het tyd nodig om wortel te skiet voordat dit vrugte kan dra. Dis soos die geboorte van 'n baba. Eers die saad, dan die swangerskap, dan die ontwikkeling in die baarmoeder en uiteindelik die dag van geboorte. Wat doen die ma gedurende hierdie tyd? Sy berei voor! Sy maak haarself vir al die uitdagings en verantwoordelikhede van ouerskap gereed.
Jy mag dalk dink dat jy gereed is, maar God weet wanneer jy gereed is. Alhoewel hy reeds as koning gesalf was, moes Dawid sewe jaar wag totdat God vir Saul van die troon verwyder het. Gedurende daardie jare het hy waardevolle lesse geleer. Hier is een van hulle: 'Hou die Here se hand styf vas; doen net wat Hy sê. Op die regte oomblik sal Hy jou hoog bo al jou probleme uitlig. Hy sal sorg dat reg aan jou geskied…' (Psalm 37:33 DB).
Jy moet die verskil tussen wat jy kan doen en wat God kan doen, leer. As jy dit nie wil waag om die vervulling van God se plan vir jou lewe te vertraag nie, moet jy Hom nie vooruitloop nie. '…Stadig maar seker breek die tyd aan wanneer die visioen waar sal word. Wag geduldig, al voel dit of dit stadig gaan. Wees seker dit gaan gebeur, dit sal nie onnodig talm nie' (Habakuk 2:3 NLV).
God het 'n tyd beplan om twee dinge in jou lewe te laat geskied: sy beloftes en jou visie. Daar is groot vrede in die wete dat niks wat die vyand doen, hierdie twee dinge kan vooruitloop nie. Wanneer jy dus ongeduldig raak, onthou die volgende: 'My lewe kan nie eindig voordat hierdie plaasgevind het nie. God het so gesê en Hy sal dit doen!'